Mijlocaşul francez Aurelien Tchouameni (Real Madrid) a devenit indisponibil după o accidentare suferită în meciul cu Bayern Munchen, de miercuri seara, iar cotidianul francez L'Equipe a anunţat că internaţionalul francez este în pericol să rateze prezenţa la Euro 2024.
Tchouameni a suferit o fractură de stres la nivelul metatarsianului şi va fi indisponibil o perioadă cuprinsă între trei şi patru săptămâni. Acest lucru ar putea însemna ca mijlocaşul francez să absenteze de la finala Ligii Campionilor, programată pe 1 iunie, la Londra, dar şi de la turneul final al Euro 2024, programat în perioada 14 iunie - 14 iulie.
Aurelien Tchouameni se alătură unui grup de jucători francezi cu probleme medicale, din care mai fac parte Lucas Hernandez - care are ruptură de ligament încrucişat la genunchi şi va rata Euro 2024, Kingsley Coman - abia revenit în lotul lui Bayern şi Mike Maignan - aflat în plină recuperare.